ગુરુવાર અને શુક્રવાર એમ બે દિવસ માટે પૃથ્વી થિયેટરમાં ઉજવાનારા પ્રોડ્યુસર-ડિરેક્ટર મનોજ શાહનાં કુલ છ નાટકો ‘ઊંચા માયલો પોરગરામ’ના બૅનર હેઠળ જોવા મળશે જે પૈકી શુક્રવારે એક ઇતિહાસ રચાવાનો છે. આ અગાઉ ક્યારેય ન બન્યું હોય એ રીતે શુક્રવારે મનોજ શાહ નિર્મિત-દિગ્દર્શિત નાટક ‘મોહનનો મસાલો’ શુક્રવારે એક જ દિવસમાં હિન્દી, ગુજરાતી અને અંગ્રેજી એમ ત્રણ ભાષામાં ભજવાશે. આ ત્રણે ભાષાના શોમાં મોહનદાસ કરમચંદ ગાંધીનું કૅરૅક્ટર એક જ ઍક્ટર પ્રતીક ગાંધી કરશે. કોઈ નાટક ગુજરાતીમાંથી હિન્દીમાં કે અંગ્રેજીમાં રૂપાંતરિત થયું હોય અને ભજવાયું હોય એવું અનેક વખત બન્યું છે, પણ એ રૂપાતંર વખતે કલાકારો બદલાઈ જતા હોય છે અને ભજવવાનો સમયગાળો પણ બદલાઈ જતો હોય છે, પણ ‘મોહનનો મસાલો’ રેકૉર્ડ-બ્રેક કરશે કે એક જ નાટક, એક જ દિવસે, એક જ કલાકાર સાથે ત્રણ અલગ-અલગ ભાષામાં શો કરે. ડિરેક્ટર-પ્રોડ્યુસર મનોજ શાહે કહ્યું હતું કે ‘માત્ર ભાષાનો જ ફરક નથી આવતો હોતો. ભાષાની સાથોસાથ વ્યવહાર, બોલચાલ, લહેકો, બૉડી-લૅન્ગ્વેજ અને એ સિવાય પણ ઘણુંબધું બદલાઈ જતું હોય છે જે ભાષા બદલાતાંની સાથે જ સ્પષ્ટ રીતે સ્ટેજ પર દેખાશે.’